Forslag til Rådets Forordning (EF) om ændring af Rådets forordning (EF) nr. 2100/94 om EF-sortsbeskyttelse (95/C 117/08) KOM(95) 144 endelig udg. - 95/0091(CNS)

(Forelagt af Kommissionen den 19. april 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådets forordning (EF) nr. 2100/94 (1) og ændringerne af denne forordning vedrører direkte produktionen og afsætningen af landbrugsprodukter, navnlig formeringsmateriale af planter af beskyttede sorter; disse foranstaltninger bidrager til tekniske fremskridt, der kan øge landbrugsproduktiviteten gennem en fortsat frembringelse af forbedrede plantesorter;

som følge af behovet for at sikre overensstemmelse mellem klageprocedurerne ved EF's retsinstanser på de forskellige områder for industriel og kommerciel ejendomsret vil det være hensigtsmæssigt at foretage en tilpasning af de regler, der gælder for søgsmål mod afgørelser truffet af Fællesskabets sortsmyndighed og dennes appelkamre som oprettet ved ovennævnte forordning, til de regler, der er fastsat i Rådets forordning (EF) nr. 40/94 af 20. december 1993 om EF-varemærker (2);

ifølge Rådets afgørelse 88/591/EKSF, EØF, Euratom af 24. oktober 1988 om oprettelse af De Europæiske Fællesskabers Ret i Første Instans (3), senest ændret ved afgørelse 94/149/EKSF, EF (4), skal denne ret i første instans udøve de beføjelser, der er tillagt Domstolen i henhold til traktaterne om oprettelse af Fællesskaberne - navnlig klager i medfør af EF-traktatens artikel 173, stk. 4 - og de retsakter, der er udstedt til disses gennemførelse, medmindre andet er bestemt i en retsakt om oprettelse af et fællesskabsretligt organ; de beføjelser til at ophæve eller omgøre appelkamrenes afgørelser og i særlige tilfælde sortsmyndighedens afgørelser, som denne forordning tillægger Domstolen, skal derfor i første instans udøves af ovennævnte ret i henhold til nævnte afgørelse -

UDSTEDT FØLGENDE FORORDNING:

Artikel 1

I Rådets forordning (EF) nr. 2100/94 foretages følgende ændringer:

1) I artikel 67, stk. 3, foretages følgende ændringer:

- I den tyske udgave ændres ordene »direkte Beschwerde« til »unmittelbare Klage«, og ordet »eingelegt« til »erhoben«.

- I den engelske udgave ændres ordene »direct appeal« til »direct action« og ordet »lodged« til »brought«.

2) Artikel 73 affattes således:

»Klager over appelkammerets afgørelser

1. Appelkamrenes afgørelser om klager kan indbringes for Domstolen.

2. Indbringelse af klager kan ske under påberåbelse af inkompetence, væsentlige formmangler eller overtrædelser af traktaten, af denne forordning eller af retsregler vedrørende deres gennemførelse eller under påberåbelse af magtfordrejning.

3. Domstolen har kompetence til at ophæve eller omgøre den indklagede afgørelse.

4. Enhver part i sagen ved appelkammeret har adgang til at indbringe en klage, for så vidt den pågældende ikke har fået medhold.

5. Klagen indbringes for Domstolen inden to måneder efter datoen for meddelelsen af appelkammerets afgørelse.

6. Sortsmyndigheden træffer de foranstaltninger, der er nødvendige til opfyldelse af Domstolens afgørelse.«

3) I artikel 74 foretages følgende ændringer:

- I den tyske udgave ændres titlen til »Unmittelbare Klage«, og i stk. 1 ændres ordene »Beschwerde direkt« til »unmittelbare Klage« og ordet »eingelegt« til »erhoben«.

- I den engelske udgave ændres titlen til »Direct action«, og i stk. 1 ændres ordene »A direct appeal to the Court of Justice of the European Communities may lie from« til »A direct action may be brought before the Court of Justice against«.

Artikel 2

Denne forordning træder i kraft den 27. april 1995.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 227 af 1. 9. 1994.

(2) EFT nr. L 11 af 14. 1. 1994.

(3) EFT nr. L 319 af 25. 11. 1988, s. 1, og berigtigelse i EFT nr. L 241 af 17. 8. 1989, s. 4.

(4) EFT nr. L 66 af 10. 3. 1994, s. 29.